Mites wat Christene oor depressie glo - www.bybelkennis.co.za
Daar is 'n aantal mites oor depressie wat Christene ontslae van moet raak:
Ware gelowiges ly nie aan depressie nie.
Daar is baie mense met depressie. Dit lei tot pyn. Dit voel asof jy in dryfsand vasgevang is – jy voel asof jy al dieper wegsink. Hierdie siening dat gelowiges nie depressie kry nie, vererger die situasie dramaties – dink aan die skuldgevoel en skaamte by iemand met depressie as hy so iets hoor.
Depressie is 'n geloofsaak
Nêrens word dit beloof dat Christene 'n lewe sonder pyn, sieke en stryd sal leef nie. Wat wel belowe word is dat ons 'n Verlosser, Vertrooster en Vriend het. Die siening dat depressie 'n geloofsaak is, is vals – dit het niks met 'n gebrek aan geloof te doen nie. Baie depressielyers sê juis dat hulle depressie hulle geloof verdiep het, want geloof was al wat hulle gehad het. In hulle donkste oomblikke sien hulle vir Jesus reg langs hulle.
Depressie kan weggebid word
Ons glo in die krag van gebed; ons glo dat God alle dinge kan genees. Natuurlik genees hy ook depressie, maar dit beteken nie dat ons nie behandeling nodig het nie – ondersteuning, terapie en medikasie. God het aan ons wysheid en baie navorsing gegee om die vele fasette van depressie te verstaan. Bid beslis, maar wees bereid vir behandeling.
Depressie is nie fisies nie
Net soos kanker en diabetes is depressie 'n stryd van die liggaam. Dit het 'n impak op ons emosies, ons denke en selfs ons gees. Daar is baie oorsake vir depressie, maar dit affekteer feitlik altyd die liggaam.
Ons moenie oor depressie praat nie
Depressie is nie 'n skande waaroor ons moet swyg nie. Ons moet daaroor praat; leraars moet daaroor bid. In die Skrif lees ons van mense wat gesukkel het met depressie. Wat doen hulle? Hulle roep uit – altyd die eerste stap na genesing. Depressie is 'n siekte wat in isolasie floreer. Deur daaroor te praat, maak ons geleidelik die greep van depressie los
Gelowiges se gesindheid oor mense met depressie moet verander. Ons moet 'n omgewing skep wat hierdie mense veilig kan voel. Moenie hierdie mense wegstoot nie. Onthou dat ons swakheid ons altyd sal rig op Hom wat ons krag gee.